ml en sl en en en en en en en de en en en ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
തീവ്രവാദത്തെ തള്ളിക്കളയണം എന്തുകൊണ്ടെന്നാല്‍ | RISALA WEEKLY
To search in site, type your keyword and hit enter
Article · Articles · Issue · Issue 1204 · കവര്‍ സ്റ്റോറി
ചെച്‌നിയന്‍ സമ്മേളനം വലിയ ഒച്ചപ്പാടായി. സമ്മേളനം മുന്നോട്ട് വെച്ച പ്രമേയങ്ങള്‍ ധീരമായിരുന്നു എന്നതാണ് കാരണം. വിഷയത്തെ സമഗ്രമായി ഉള്‍ക്കൊള്ളുന്ന പ്രമേയങ്ങളായിരുന്നു അവ എന്നതുകൊണ്ടുതന്നെ അത് പ്രതിയോഗികളെ അമ്പരപ്പിക്കുകയും ചെയ്തു. ശൈഖുല്‍ അസ്ഹര്‍ അഹമദ് ത്വയ്യിബ് വളരെ വ്യക്തമായി ഇക്കാര്യങ്ങള്‍ ചൂണ്ടിക്കാട്ടിയിട്ടുമുണ്ട്.
സമ്മേളന പ്രമേയത്തിലെ ഒരു ശ്രദ്ധേയ പരാമര്‍ശം കാണുക: ‘മിതവാദികളായ ഇസ്‌ലാമിക സംഘങ്ങളെയും കൂട്ടായ്മകളെയും സഹായിക്കുകയും വെറുപ്പും വിദ്വേഷവും വളര്‍ത്തുന്ന സംഘങ്ങള്‍ക്കെതിരെ ജാഗ്രത പുലര്‍ത്തുകയും തീവ്ര ചിന്താഗതികള്‍ക്കെതിരെ നിയമ നിര്‍മ്മാണം നടത്തുകയും ചെയ്യണമെന്ന് മുഴുവന്‍ ഭരണകൂടങ്ങളോടും ഈ സമ്മേളനം ആവശ്യപ്പെടുന്നു.’
എന്നാല്‍ കൂടുതല്‍ ചര്‍ച്ചകളും വിവാദങ്ങളും തുറന്നു വിട്ടത് അഹ്‌ലുസ്സുന്ന ആരെന്ന് നിര്‍വചിച്ചതാണ്: ‘ വിശ്വാസപരമായി അശ്അരി, മാതുരീദി സരണികളും കര്‍മ്മശാസ്ത്രപരമായി നാലിലൊരു മദ്ഹബും ഇമാം ജുനൈദ് അല്‍ബഗ്ദാദിയുടെ വഴിയെ സഞ്ചരിച്ച സച്ചരിതരുമാണ് അഹ്‌ലുസുന്ന.’- സമ്മേളനം നിസ്സങ്കോചം തുറന്നുകാട്ടി. സന്തോഷകരമെന്നു പറയട്ടെ, ഞാന്‍ ഈ നിര്‍വചനം നേരത്തേ പലവുരു അവലംബിച്ചതും സുന്നികളും സലഫികളും തമ്മിലുള്ള അന്തരം കൃത്യമായി വരച്ചിട്ടതുമാണ്. ഈ അന്തരം പരാമര്‍ശിക്കുമ്പോള്‍ ഉയര്‍ന്നു നില്‍ക്കുന്ന പ്രധാന ചര്‍ച്ചകള്‍ സലഫിസം മുന്നോട്ട് വെക്കുന്ന ത്രിത്വഏകദൈവ വിശ്വാസം(റുബൂബിയ, ഉലൂഹിയ, അസ്മാഉ വസ്വിഫാത്), രാഷ്ട്രീയ ഇസ്‌ലാം (ഹാകിമിയ), അല്ലാഹുവിനെ ജഡവല്‍ക്കരിക്കല്‍(തജ്‌സീം) അഹ്‌ലുബൈതിനോടുള്ള വിരോധം എന്നിവയാണ്. ഈ വക ചര്‍ച്ചകളിലൂടെയാണ് സലഫിസം ഇസ്‌ലാമിക ഗവര്‍മ്മെണ്ടുകളെയും മുസ്‌ലിം ജനസാമാന്യത്തെയും ബഹുദൈവാരാധകരും അവിശ്വാസികളുമാക്കി മുദ്രകുത്തിയത്. യഥാര്‍ത്ഥത്തില്‍ ഈ വക ചര്‍ച്ചകള്‍ക്ക് തിരു സുന്നത്തുമായി പുലബന്ധം പോലുമില്ല എന്നതാണ് യാഥാര്‍ഥ്യം.
എന്നാല്‍ എന്നെ ഏറെ ആശ്ചര്യപ്പെടുത്തിയ കാര്യം ചെച്‌നിയന്‍ സമ്മേളനത്തിന് സലഫികളെ വിളിച്ചില്ലെന്നു പറഞ്ഞു നടത്തുന്ന ഈ പുകിലുകള്‍ ആണ്. നാളിതുവരെ മുഴുവന്‍ പ്രസ്ഥാനങ്ങളെയും മദ്ഹബുകളെയും ഇസ്‌ലാമില്‍ നിന്ന് പുറത്താക്കിക്കൊണ്ടിരിക്കുകയായിരുന്നല്ലോ സലഫികള്‍. സഊദി പണ്ഡിത സഭയുടെ 21119 നമ്പര്‍ ഫത്‌വ പരിശോധിക്കുമ്പോള്‍ ഈ കാര്യം നമുക്ക് വ്യക്തമാവും. സൂഫികളെക്കുറിച്ച് പരാമര്‍ശിക്കുന്നത് കാണുക: ‘സൂഫികള്‍ ഖുര്‍ആനില്‍ നിന്നും സുന്നത്തില്‍ നിന്നും വ്യതിചലിച്ചവരാണ്. പണ്ഡിതന്മാരുടെ രീതികള്‍ വിട്ട് പുതിയ രീതി സ്വീകരിച്ചു ഇവര്‍. ശൈഖ് മുഹമ്മദ് ബിന്‍ അബ്ദുല്‍ വഹാബ് പടനയിച്ച ശിര്‍ക്കിനും ബിദ്അതിനുമെതിരെയുള്ള പോരാട്ടത്തില്‍ ഈ തെറ്റായ തസവ്വുഫും ഒരു പ്രധാന ഉന്നമായിരുന്നു.’
അശ്അരികളെക്കുറിച്ച് പറയുന്നത് നോക്കാം. അബ്ദുല്‍ അസീസ് ബിന്‍ ബാസ് അദ്ദേഹത്തിന്റെ ഫത്‌വയില്‍ (ഭാഗം മൂന്ന്) പറയുന്നു: ‘തെറ്റായ രൂപത്തില്‍ അല്ലാഹുവിന്റെ വിശേഷണങ്ങളെ വ്യാഖ്യാനിച്ചതിനാലും ഖുര്‍ആനിന്റെയും സുന്നത്തിന്റെയും വഴിവിട്ട് സഹാബത്തിനെയും താബിഉകളെയും തള്ളിക്കളഞ്ഞവരാണ് അശ്അരികള്‍. അബുല്‍ ഹസന്‍ അല്‍ അശ്അരി പ്രസ്തുത സരണി ഉപേക്ഷിക്കുകയും അവസാനം അഹ്‌ലുസ്സുന്നയില്‍ ചേരുകയും ചെയ്തിട്ടുണ്ട്. എവിടെ നിന്നാണ് ഇബ്‌നു ബാസിന് ഇമാം അശ്അരി തന്റെ തന്നെ സരണി ഉപേക്ഷിച്ചുവെന്ന കാര്യം ലഭിച്ചത് എന്ന് എനിക്കറിഞ്ഞു കൂടാ. ഇത് പോലെ തന്നെ സഊദി ഔദ്യോഗിക മുഫ്തിയായിരുന്ന മുഹമ്മദ് ബിന്‍ സ്വാലിഹ് അല്‍ ഉസൈമീന്‍ അശ്അരികളെയും മാതുരീദികളെയും അഹ്‌ലുസുന്നക്ക് പുറത്താക്കി ഫത്‌വ എഴുതിയിട്ടുണ്ട്.
മുകളിലെ ഫത്‌വകള്‍ അറിയുന്ന ഒരാള്‍ എന്ന നിലക്ക് എന്നെ ആശ്ചര്യപ്പെടുത്തിയ കാര്യം ചെച്‌നിയന്‍ സമ്മേളനം കഴിഞ്ഞയുടനെ സഊദി പണ്ഡിത സഭ പുറത്തിറക്കിയ വിശദീകരണക്കുറിപ്പില്‍ പറയുന്ന കാര്യങ്ങള്‍ ആണ്: ‘ സലഫികളെ അഹ്‌ലുസുന്നയില്‍ ഉള്‍പ്പെടുത്താതിരുന്നത് ഇസ്‌ലാമിക കക്ഷികള്‍ക്കിടയില്‍ കക്ഷി വഴക്കുകള്‍ വര്‍ധിപ്പിക്കാന്‍ മാത്രമേ ഉപകരിക്കൂ. ഫിത്‌നയും വിഭാഗീയതയും ഉണ്ടാക്കുന്നത് തിരുനബി (സ്വ) യുടെ രീതിയല്ല.’ എനിക്ക് തോന്നുന്നത് ഈ പ്രഖ്യാപനം മറ്റുള്ളവര്‍ക്ക് നേരെ പ്രയോഗിക്കുന്നതിനു മുമ്പ് സലഫികള്‍ തന്നെ ഒരു ആത്മ വിചിന്തനമെന്നോണം മുഖവിലക്കെടുക്കേണ്ടതായിരുന്നു.
സുന്നികള്‍ക്കും സലഫികള്‍ക്കുമിടയിലുള്ള വൈജ്ഞാനികവും ധൈഷണികവുമായ വ്യത്യാസം വ്യക്തമായ കാര്യമാണ്. മുസ്‌ലിം പണ്ഡിതന്മാര്‍ ചെച്‌നിയയില്‍ നടത്തിയിരിക്കുന്നത് ധീരമായ ഒരു കാല്‍വെപ്പ് തന്നെയാണ്. ഒരുപാട് കാലമായി നാം അതിനു കാത്തിരിക്കുകയായിരുന്നു. സലഫികളും സുന്നികളും തമ്മിലുള്ള അന്തരം മുഖ്യധാരയ്ക്ക് അറിയാത്തതിനാല്‍ സുന്നികള്‍ മുഴുവനായും തീവ്രവാദത്തിന്റെ നിഴലില്‍ നിറുത്തപ്പെടുന്ന അവസ്ഥ ഉണ്ടായിരുന്നു. ഭൂരിപക്ഷം തീവ്രവാദികളും സലഫി ചിന്താഗതിക്കാര്‍ തന്നെയാണ്. മുസ്‌ലിം ജനസംഖ്യയില്‍ ബഹു ഭൂരിപക്ഷവും സുന്നികളാണ്. സലഫികള്‍ അല്ല. സുന്നികള്‍ തീവ്രവാദ പ്രവര്‍ത്തനങ്ങളില്‍ നിന്ന് മുക്തരാണ്. സലഫികള്‍ ഖുര്‍ആനിന്റെയും സുന്നത്തിന്റെയും ആളുകള്‍ എന്നാണ് സ്വയം പരിചയപ്പെടുത്താറുള്ളത്. എനിക്കതില്‍ അതിശയം തോന്നുന്നില്ല. കാരണം, ഇസ്‌ലാമില്‍ കടന്നുവന്ന മുഴുവന്‍ വിഘടനവാദികളും മുന്നോട്ട് വച്ചത് ഇതേ തന്ത്രമായിരുന്നു. സലഫി സംഘങ്ങളെ മുച്ചൂടും പിടികൂടിയ ദുരന്തം അതിന്റെ സ്ഥാപിത താല്‍പര്യത്തില്‍ ഉണ്ടായതാണ്, ഖുര്‍ആനിന്റെ ഭാഷയില്‍ പറഞ്ഞാല്‍: ‘ പൂര്‍വപിതാക്കന്‍മാര്‍ ചൊല്ലിത്തന്നത് മതി ഞങ്ങള്‍ക്ക്’ എന്ന ഈ പിന്തിരിപ്പന്‍ നിലപാട് ആണ് അത്. സലഫീ ഗവേഷണങ്ങളുടെയെല്ലാം ആകെത്തുക അശ്അരികളെയും മാതുരീദികളെയും കാഫിറെന്നു കണ്ടെത്തലായിരുന്നു. അത് ഇന്ന് സാങ്കേതിക വിദ്യ വികസിച്ച കാലത്ത് സലഫിസത്തിന്റെ ആവിര്‍ഭാവം മുതലുള്ള രേഖകള്‍ കൂടുതല്‍ ശക്തമായി സംസാരിച്ചു കൊണ്ടിരിക്കുന്നത് നാം കാണുന്നു.
ഇവിടെ ശ്രദ്ധിക്കേണ്ട മറ്റൊരു കാര്യം, ചില സഊദി എഴുത്തുകാര്‍ ചെച്‌നിയന്‍ സമ്മേളനത്തെയും അതില്‍ പങ്കെടുത്ത പണ്ഡിതന്മാരെയും ആക്രമിച്ചു സലഫിസത്തെ സംരക്ഷിക്കാന്‍ ശ്രമിച്ചു കാണുന്നു. ജീവന്മരണ പോരാട്ടം ആണ് അവര്‍ നടത്തുന്നത് എന്ന് തോന്നിപ്പോവുകയാണ്. മതത്തിന്റെ അവലംബമായ ഒരു രാജ്യത്തെ തന്നെ സമ്മേളനം ഇകഴ്ത്തി എന്ന മട്ടില്‍ ആണ് അവര്‍ പ്രതികരിച്ചു കാണുന്നത്. സഊദിയെ മുസ്‌ലിം സമൂഹം രാഷ്ട്രീയ അവലംബം ആയി മാത്രമേ കണ്ടിട്ടുള്ളൂ എന്നതാണ് സത്യം. മതകീയ അവലംബം മൂന്ന് നൂറ്റാണ്ടോളം ആയി ഈജിപ്തിലെ ജാമിഉല്‍ അസ്ഹറിനു അവകാശപ്പെട്ടതാണ്. കൃത്യമായിപ്പറഞ്ഞാല്‍, സഊദി മിമ്പറുകള്‍ സലഫിസം പ്രചരിപ്പിക്കാന്‍ തുടങ്ങിയത് മുതല്‍. എന്നാല്‍ വിചിത്രമായ കാര്യം ഈ എഴുത്തുകാര്‍ക്കൊന്നും മുസ്‌ലിം ബഹുഭൂരിപക്ഷത്തിനുള്ളില്‍ സലഫിസത്തെ പ്രതിഷ്ഠിക്കാന്‍ കഴിയുന്നില്ല എന്നുള്ളതാണ്. ഈ ഭീഷണി നേരിടുന്ന ഘട്ടത്തില്‍ അവര്‍തന്നെ സലഫിസത്തെ ആവിഷ്‌കരിച്ചിട്ടും അത് വേറിട്ട് തന്നെ നില്‍ക്കുന്നു. എന്നാല്‍ ചിലയാളുകള്‍ ധരിച്ചു വശായിരിക്കുന്നത് സലഫിസത്തെ സംരക്ഷിക്കേണ്ടത് സഊദി അറേബ്യ എന്ന രാജ്യത്തിന്റെ നിലനില്‍പ്പിന്റെ പ്രശ്‌നമായാണ്. എന്നാല്‍ സലഫികള്‍ സഊദിയില്‍ തന്നെ ന്യൂനപക്ഷം ആണെന്നതാണ് യാഥാര്‍ഥ്യം. ഔദ്യോഗിക മത കാര്യ വകുപ്പ് സലഫി ചിന്തയിലാണ് സഞ്ചരിക്കുന്നത് എന്നതിനാല്‍ ആണ് സലഫിസം ഇങ്ങനെ മാര്‍ക്കറ്റ് ചെയ്യപ്പെടുന്നത്.
ഇനിയും നമുക്ക് ചെച്‌നിയന്‍ സമ്മേളനത്തോട് വിയോജിപ്പുണ്ടെങ്കില്‍, ചെച്‌നിയയെയും പരിസര പ്രദേശങ്ങളെയും നാം വിലയിരുത്തുമ്പോള്‍ അറിയുന്ന ഒരു കാര്യം സലഫിസത്തിന്റെ ശല്യം ശരിക്കും അറിഞ്ഞവരാണ് അവര്‍ എന്നതാണ്. 2001 സെപ്തംബര്‍ 11 ആക്രമണം കഴിഞ്ഞു ഒന്നോ രണ്ടു വര്‍ഷം കഴിഞ്ഞ ഉടനെ ജോര്‍ജിയന്‍ പ്രസിഡന്റ് സലഫിസത്തെ രാജ്യത്തിന്റെ പൊതു ശത്രുവായി പ്രഖ്യാപിച്ചു. ശൈഖുല്‍ അസ്ഹര്‍ ലോക മുസ്‌ലിംകളുടെ വിശ്വാസത്തെ പ്രതിനിധീകരിക്കുന്നതിനാല്‍ അദ്ദേഹം മറ്റൊരു കേന്ദ്രത്തില്‍ പോകാതെ ജാമിഉല്‍ അസ്ഹറില്‍ വെച്ച് തന്നെ ഇത്തരം ഒരു പ്രഖ്യാപനം നടത്തിയിരുന്നെങ്കില്‍ അതിനു ഇതിലേറെ ശക്തി ലഭിക്കുമായിരുന്നു എന്നാണ് എന്റെ പക്ഷം. ചുരുക്കത്തില്‍, രാഷ്ട്രീയ ഇസ്‌ലാമിന്റെ അവലംബം സഊദിയും മതകീയ ഇസ്‌ലാമിന്റെ കേന്ദ്രം ജാമിഉല്‍ അസ്ഹറും തന്നെയാണ്.
മുസ്‌ലിം ലോകം പ്രതിസന്ധി നേരിടുന്ന ഈ ഘട്ടത്തില്‍ തീവ്രവാദത്തെ പ്രതിരോധിക്കാന്‍ സലഫിസത്തിനാവില്ല. കാരണം തീവ്രവാദത്തിന്റെ മറു മരുന്നായ മിതവാദം സുന്നികള്‍ക്കുള്ളതും സലഫിസത്തിനു അറിഞ്ഞു കൂടാത്തതുമാണ്. മാത്രമല്ല പുതിയ ലോകത്തിന്റെ മിടിപ്പുകളോട് സംവദിക്കാന്‍ മുരടിച്ച സലഫി കാഴ്ച്ചപ്പാടുകള്‍ക്ക് സാധിക്കുകയുമില്ല. ഭൂരിപക്ഷം വരുന്ന സമാധാന കാംക്ഷികളായ സുന്നി മുസ്‌ലിംകളുടെ സമാധാനമാര്‍ഗത്തിന് മാത്രമേ ബാഹ്യ ശത്രുക്കളെയും ആന്തരിക ശത്രുക്കളെയും നിര്‍വീര്യമാക്കാന്‍ സാധിക്കൂ.
(സഊദി പൗരനും കോളമിസ്റ്റും ആയ ലേഖകന്‍ അല്‍ അറബ് പത്രത്തില്‍ എഴുതിയ ലേഖനത്തിന്റെ സ്വതന്ത്ര വിവര്‍ത്തനം. ലേഖനം അറബ് ലോകത്ത് വലിയ വിവാദങ്ങള്‍ തുറന്നിട്ടിരിക്കുകയാണ്).
വിവ. മുസ്ത്വഫ ബുഖാരി പെരുമുഖം
തീവ്രവാദത്തെ തള്ളിക്കളയണം എന്തുകൊണ്ടെന്നാല്‍ added by Risala Weekly on October 5, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech